Bodil Thrane (V), 1998-02-17:
Så kom omsider miljøministerens redegørelse om affald.
Der er ikke meget overraskende i den, ej heller meget nyt, men når man hører de foregående talere, som har megen ros til regeringen, kan man godt undre sig over, om det er den samme redegørelse, man har læst, for det er, som om tingene bare kører; vi skal bare have lidt mere af den samme slags, og så skal det nok gå alt sammen - lidt mere genanvendelse, lidt mere kompostering og alle disse ting.
Det er alt sammen udmærket, men for os at se er det slet ikke nok, for det er en kendsgerning, at affaldet bliver ved
med at hobe sig op, og derfor kan man sige, at regeringen slet ikke har løst problemerne omkring alle disse affaldsmængder.
Vi står i dag med uløste problemer på affaldsområdet, der er større og mere komplekse end nogen sinde, og derfor må vi naturligvis tænke i nye løsningsmodeller som alternativer eller som supplement til de gammelkendte.
Men selv om det er regeringens politik, der har ført til det stigende affaldsproblem, hvad der ikke er nogen tvivl om, er det, som om det kniber gevaldigt med bud fra den samme regering ikke alene på løse de stigende problemer i forhold til den gamle målsætning, men også i forhold til de mange nye, der er kommet til.
Det er efterhånden en kendt sag, at vi står med megaproblemer omkring affaldet fra de kulfyrede kraftvarmeværker, og problemerne omkring en stigende mængde teknologisk affald trænger sig bestemt også på, ligesom der ikke just anvises de bedste løsninger med hensyn til tungmetaller og andet miljøfarligt affald.
Vi har i Danmark verdens måske mest miljøbevidste befolkning, som ministeren også skriver i sin redegørelse.
Denne bevidsthed og motivation skal vi blive ved med at styrke gennem en politik, der fortsat har genanvendelse, men også total miljøaflastning som sit mål.
Det er demoraliserende for folks opfattelse af miljøbevidsthed.
Når vi skal lave adfærdsregulering eller indføre afgifter, er det også vigtigt, at det sker på en måde, der ikke blot flytter problemerne.
Hvis det politiske system er dygtigt nok, kan vi gennem en bedre affaldssortering få et bedre miljø og minimere vores totale ressourceforbrug.
Her ser det ud, som om der er meget at hente.
Tallene taler for sig selv.
Vi har set en stigning på over 10 pct. af affaldet på et enkelt år.
Men for alle kategorier har vi set en stigning: på dagrenovation, storskrald, haveaffald, fremstilling, byggeri osv.
For nogle kategorier er der naturligvis tale om en stigning, der er større end for andre, men for alle kategorier er der tale om en stigning.
Alligevel skriver ministeren i sin redegørelse, at målene for handlingsplanen for år 2000 er nået.
Jeg gad nok se den private virksomhed, der ville overleve med den forklaring.
Man kan jo ikke sige, at målet er nået, når affaldsmængderne er steget så kolossalt.
Ministerens mål var nået i forhold til en målsætning en maksimal affaldsproduktion på 9,8 mio. ton, men det er meget længe siden, det var et realistisk mål.
Det er som før nævnt 12,9 mio. ton, og derfor er det - for nu at sige det lidt mildt - lidt søgt, når miljøministeren på dette område vil fremstille sig selv i et særlig miljøvenligt lys.
Jeg vil sige til miljøministeren, at vi skal have affaldsmængderne ned, jo før, jo bedre.
Derfor ser vi også meget gerne, at vi nu gør brug af alternativer, i særdeleshed i forhold til den stigende mængde elektronisk affald, der indeholder både miljøfremmede og farlige stoffer.
Her kunne man for alvor få en miljøeffekt frem, hvis man ville opstille mål og udlicitere opgaverne. Vi ved, det er kompliceret i de fleste tilfælde, og derfor må løsningen selvfølgelig være at finde veje til at løse problemerne for de bjerge af gamle fjernsyn, gamle biler og anden elektronik, vi har liggende, og samtidig befordre en forskning i det, der vist hedder teknisk raffinering, som kan sikre fremtidige elektroniske og mekaniske brugsgenstande. Ministeren skriver i sin redegørelse, at et af målene med hensyn til at reducere affaldet er at bryde sammenhængen mellem vækst og stigende affaldsmængder.
Det synes jeg lyder utrolig spændende.
Jeg kunne også høre, at SF-ordføreren var inde på de tanker.
Men vi savner alligevel i redegørelsen lidt overvejelser om, hvordan det skal gøres, så hvis ministeren kunne forklare lidt mere om det, vil vi være meget lydhøre.
Afgifter er vejen frem for en socialdemokratisk minister.
Ministeren har haft en arbejdsgruppe til at finde ud af, hvordan man kunne indføre den administrerbare emballageafgift, som regeringen vedtog sammen med venstrefløjen og CD i forbindelse med finansloven.
Ministeren vil ændre afgiften fra det volumenbaserede til det vægtbaserede.
Det bliver ganske interessant at se, hvordan det ender.
Men det er også lidt interessant, at ministerens arbejdsgruppe om emballageafgift skriver, at det ikke på nuværende tidspunkt er muligt at foretage en konkret vurdering af, hvorvidt emballageafgifter vil være i overensstemmelse med reglerne i EU.
Vi er også forundret over redegørelsens affejning af de frivillige aftalers effekt og synes da ikke, at f.eks. spørgsmålet om pvc har været et stort problem, der berettiger til kritik.
Venstre kan ikke støtte tankerne i redegørelsen, som udelukkende nævner de negative ting ved de frivillige aftaler.
Det er en kendt sag, at holdbare frivillige aftaler med klare reduktionsmål er bedre og giver virksomhederne en bedre chance for tilpasning og dermed overlevelse end lovpåbud og anden regulering.
Det mener vi også gælder affaldsområdet.
Ministeren nævner også i redegørelsen, at der skal gøres øget brug af biogasanlæg, og det er positivt.
Det kan blive godt i fremtiden, især hvis vi forsker noget mere på området.
Men Venstres politik på affaldsområdet er lige så klart som sidst, vi debatterede det her i salen.
Vi ønsker for det første, at det fortsat skal være kommunerne, der skal have myndigheden, mens driftsopgaverne i højere grad bør udliciteres.
Vi mener for det andet, at vi skal genanvende, hvor vi får mest miljø for pengene.
For det tredje: Vi skal bruge forbrænding, hvor det er mest miljørigtigt.
For det fjerde: Så lidt deponering som muligt er efter vores opfattelse at foretrække.
For det femte: Miljøafgifter og affaldsafgifter skal bruges, så de har en miljømæssig effekt, og provenuet skal selvfølgelig tilbage til miljøet.
Vi mener som det sjette, at vi skal fremme kompostering og udvikling af biogasanlæg.
Og endelig mener vi som det syvende, at vi skal satse på renere teknologi. Jeg vil sige til slut, at Venstre gerne vil have ministeren til at tænke i effekter, altså hvordan vi for alvor gør noget for miljøet og også for affaldsområdet.
Lad mig knytte en enkelt kommentar til regeringspartiernes og SF's forslag til vedtagelse.
For mig at se er det en stor blankocheck til ministeren.
Et forsigtigt råb om hjælp, om vi nu ikke godt kan få ministeren til at gøre et eller andet, for vi er ikke så gode til selv at prioritere.
Derfor har vi sammen med Det Konservative Folkeparti, Fremskridtspartiet og Dansk Folkeparti fremsat vort eget forslag til vedtagelse, som jeg meget gerne vil appellere til de øvrige partier om at støtte op om.
Det lyder som følger:
Forslag til vedtagelse »Idet Folketinget tager ministerens redegørelse til efterretning og konstaterer, at regeringen ikke i tilstrækkelig grad har opprioriteret affaldsområdet, opfordres regeringen til at fremlægge en revideret handlingsplan for affaldshåndteringen i perioden år 2000 til 2010.
Handlingsplanen skal som udgangspunkt sikre, at regeringen - i Danmark og i international sammenhæng arbejder aktivt for at nedbringe affaldsmængderne og i større omfang fokuserer på miljøeffekter end på genanvendelsesprocenter, - fastholder kommunerne som ansvarlig myndighed og opfordrer kommunerne til i højere grad at udlicitere driftsopgaverne til eksterne leverandører for at sikre lige markedsmæssige vilkår mellem offentlige og private virksomheder på affaldsområdet, - yder en betydeligt større indsats i forbindelse med genindvindingsteknologi og biogasanlæg, herunder særligt udvikling af renere teknologi, samt undersøger fordele og ulemper ved indførelsen af »forureneren betaler«-princippet, - mere aktivt medvirker ved løsningen af problemerne med sammensat og farligt affald i de almindelige affaldsstrømme, herunder skaber incitamenterer til en mere miljøvenlig produktionsform og opprioriterer behandlingen af problemerne forbundet med en stigende mængde elektrisk/elektronisk affald.«
Jeg skal lige til slut sige, at vi vil støtte regeringens forslag, eftersom vi har konstateret, at der ikke er flertal
for vores eget.